দ্বিতীয় হাসান মসজিদ
দ্বিতীয় হাসান মসজিদ (আরবি: مسجد الحسن الثاني, ফরাসি: Grande Mosquée Hassan II) মরক্কোর কাসাব্লাঙ্কায় অবস্থিত একটি মসজিদ। এটি আফ্রিকার দ্বিতীয় বৃহত্তম সক্রিয় মসজিদ এবং বিশ্বের ৭ম বৃহত্তম মসজিদ।[তথ্যসূত্র প্রয়োজন] এর ২১০ মিটার (৬৮৯ ফু) উঁচু মিনারটি বিশ্বের দ্বিতীয় উচ্চতম মিনার। রাজা দ্বিতীয় হাসানের নির্দেশনায় মিশেল পিনসো কর্তৃক নকশাকৃত এবং সমগ্র রাজ্যের মরোক্কীয় কারিগরদের দ্বারা নির্মিত এ মসজিদটির নির্মাণ কাজ শেষ হয়ে ১৯৯৩ সালে। ৬০ তলা উঁচু মিনারটির শীর্ষে রয়েছে একটি লেজার, এটি থেকে আসা আলো মক্কার দিকে নির্দেশিত হয়। মসজিদটি আটলান্টিক মহাসাগরের দিক থেকে দৃষ্টিগোচরীয় একটি শৈলান্তরীপে অবস্থান করছে; প্রার্থনাকারীরা সমুদ্রের উপর প্রার্থনা করতে পারে কিন্তু সমুদ্রের অভ্যন্তর গোচরীভূত করার মতো কোন কাচের মেঝে নেই। দেয়ালগুলো হাতে কারুকাজ করা মার্বেলের তৈরি এবং ছাদটি সংকোচনযোগ্য। সর্বাধিক ১০৫,০০০ জন প্রার্থনাকারী প্রার্থনার জন্য একত্রিত হতে পারেন: ২৫,০০০ জন মসজিদের ভিতরে এবং আরও ৮০,০০০ জন মসজিদের বাইরের প্রাঙ্গণে।